UK-senaat stem vir verpligte inentingDie Universiteit van Kaapstad. (Foto: Facebook) Die oorgrote meerderheid lede van die Universiteit van Kaapstad (UK) se senaat het ten gunste van verpligte inenting by dié instelling gestem, met 83% wat ten gunste van so ŉ besluit is. Die aanbeveling is nou dat ŉ besluit geneem word dat alle personeellede, as voorwaarde dat hulle hul pligte moet nakom, die inenting moet ontvang, terwyl studente – as voorwaarde vir registrasie – ŉ bewys moet lewer dat hulle teen Covid-19 ingeënt is. Die stemming het Woensdagmiddag plaasgevind nadat ŉ mosie daaroor ingedien is. Altesame 183 stemme is ten gunste van die mosie uitgebring, 32 was daarteen en vyf het buite stemming gebly. Elijah Maholola, UK-woordvoerder, sê daar sal nou met belanghebbendes oor die pad vorentoe vergader word en insette oor die voorstel gekry word. “Die UK benadruk dat die universiteit nog geen besluit geneem of standpunt ingeneem het oor verpligte inenting op kampus nie. Enige finale besluit oor ŉ beleidskwessie van die universiteit moet deur die raad geneem word, omdat dit die universiteit se hoogste besluitnemingsgesag is,” sê Maholola. Daar is ook voorgestel dat die raad nou ŉ paneel saamstel om die logistieke en operasionele vereistes van só ŉ moontlike besluit te ondersoek. Dit sluit in toegang tot inentingsfasiliteite, maar ook toelaatbare gronde vir vrystelling van die bepaling of alternatiewe daarvoor. Die universiteit moedig intussen steeds sy studente en personeel aan om teen die koronavirus ingeënt te word.